Edes Hiedanranta ei auttanut – Pariisi voitti Tampereen

Pariisi peittosi Tampereen. Sauvo Jylhä

Petteri Mäkinen

Vuoden 2017 Euroopan innovaatiopääkaupungiksi on valittu Pariisi. Tallinna sai kakkossijan ja kolmanneksi valittiin Tel Aviv. Tampere oli esillä palkintojenjakotilaisuudessa yhtenä kilpailun kymmenestä finalistista.

Palkinnot jakoi Lissabonissa Web Summit -tapahtuman yhteydessä Euroopan komission tutkimus- ja innovaatiokomissaari Carlos Moedas

– Euroopan innovaatiopääkaupunkikilpailun finaalipaikka huippukovien kaupunkien joukossa on hieno tunnustus Tampereelle, sen osaamiselle ja tamperelaiselle yhdessä tekemisen mallille älykkään ja kestävän kaupungin rakentamisessa, kommentoi tulosta Tampereen pormestari Lauri Lyly (sd).

Tampereen kaupunki osallistui kilpailuun Grow.Smart.Together -ehdotuksella, jossa esiteltiin innovaatioalusta-ajattelua ja toimintaa Hiedanrannan alueen kehittämisen ja esimerkkien kautta - kuinka kaupunkilaiset, yritykset, yliopistot, yhteisöt ja kaupungin hallinto kehittävät kaupunkia yhdessä.

Tampereen hakemuksessa korostettiin erityisesti Hiedanrantaa täysin uudenlaisena, älykkäänä ja ihmisläheisenä kaupunkikehityksen ja palveluiden kehitysympäristönä.

– Jatkamme määrätietoisesti älykkään ja kestävän kaupungin kehittämistä yhdessä kaupunkilaisten ja eurooppalaisten kumppanien kanssa. Finaalipaikka lisäsi merkittävästi Tampereen tunnettuutta innovaatiohubina, sanoi apulaispormestari Anna-Kaisa Heinämäki (vihr) palkintotilaisuudesta Lissabonista.

Euroopan innovaatiopääkaupunki valittiin ensimmäisen kerran vuonna 2014. Tuolloin voiton vei Barcelona. Vuonna 2016 palkinnon sai Amsterdam.

Kilpailussa haetaan kaupunkia, jossa innovaatiotoiminta perustuu julkisen sektorin, yritysten, yhteisöjen, korkeakoulujen ja kaupunkilaisten väliseen vuorovaikutukseen ja kehittämiseen.